《考满舟经十八滩因分各滩名赋诗 其十三 铁索滩》
明代·唐文凤

铁索浪得名，随波不可系。自从开辟来，鸿荒知几世。

质生资于天，气行注于地。四海浩难极，五湖渺无际。

蕞尔兹小滩，怒流亦何驶。浩浩复汤汤，汹汹仍濞濞。

前舟既已行，后舟亦云至。危若薄冰陷，慄若深渊坠。

须臾性命轻，俄顷魂魄褫。苟能慎所持，蹈险德可企。

欲知利涉戒，当明大易义。寄语江湖人，风波宜早避。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。